Η **Μαρία Νομικού** (30 Μαρτίου 1993, Αθήνα), είναι Ελληνίδα διεθνής αθλήτρια πετοσφαίρισης, η οποία αγωνίζεται στη θέση της ακραίας και της διαγώνιας.

Καριέρα
-------

Η Μαρία Νομικού γεννήθηκε στην Αθήνα το 1993 και από μικρή ασχολήθηκε με το βόλλεϋ. Το 2004, σε ηλικία 11 ετών εντάσσεται στον Ηρακλή Κηφισιάς. Αφού πέρασε σταδιακά από τα διάφορα τμήματα υποδομής προωθήθηκε το 2006 στην ομάδα γυναικών, με την οποία αγωνίστηκε επί πέντε χρόνια στην Α1 Εθνική Κατηγορία ως ακραία και ως διαγώνια μέχρι το 2011. Τότε ο Τζιοβάνι Καπράρα, προπονητής της Άσιστελ Νοβάρας που γνώριζε την Νομικού από τη θητεία του στην Εθνική Ελλάδας και εκτιμούσε τις δυνατότητές της, εισηγήθηκε την απόκτησή της από την ιταλική ομάδα. Έτσι ξεκινάει μια μεγάλη περίοδος παραμονής της Μαρίας Νομικού στη γειτονική χώρα, που κράτησε μέχρι το 2017, με εξαίρεση την περίοδο 2015-16, οπότε η Νομικού αγωνίστηκε με τα χρώματα του Παναθηναϊκού στο Πρωτάθλημα Ελλάδας.

Στην Ιταλία η Μαρία Νομικού έγινε ιδιαίτερα αγαπητή στο ιταλικό βόλεϋ. Στην Άσιστελ δυστυχώς δεν μπόρεσε να αγωνιστεί σε επίσημα παιχνίδια, λόγω ηλικιακών περιορισμών από την ιταλική ομοσπονδία. Μετά την ομάδα της Νοβάρας, που διαλύθηκε το 2012, αγωνίστηκε στην κάτοχο του κυπέλλου Βίλα Κορτέζε, με την οποία κατέκτησε το Ασημένιο Μετάλλιο του Σούπερ Καπ το 2012 και του Κυπέλλου Ιταλίας το 2013. Επόμενος σταθμός η Βικτόρια Μόντσας της Α2 κατηγορίας, όπου παρέμεινε για δύο χρόνια μέχρι το 2015. Μετά από το μικρό διάλειμμα στην Ελλάδα, επιστρέφει πάλι στην ιταλική Α2 για την Τρεντίνο Ρόσα, και κατακτά με την ομάδα της το 31ο τουρνουά του Τρέντο απέναντι στις άλλες δύο ομάδες της πόλης, Λαρντίνι και Μιλένιουμ. Στην Τρεντίνο παραμένει μέχρι τον Ιανουάριο του 2017 και τελειώνει τη χρονιά στη Βόλεϊ Μοντοβί.

Τον Ιούνιο του 2017 η Μαρία Νομικού επαναπατρίζεται για μια ακόμη φορά και πιάνει το λιμάνι του Πειραιά, υπογράφοντας μονοετές συμβόλαιο στον Ολυμπιακό, στην προσπάθεια των ερυθρολεύκων να ενισχύσουν την ομάδα τους για την καθιέρωση της και στον ευρωπαϊκό χώρο της γυναικείας πετοσφαίρισης. Αν και οι στόχοι της ομάδας του Πειραιά εκπληρώνονται στο έπακρο με την κατάκτηση του Ευρωπαϊκού Κυπέλλου Θριάβου (Τσάλεντζ Κάπ) και του νταμπλ στην Ελλάδα, δύο αλλεπάλληλοι τραυματισμοί της Νομικού της στερούν την άμεση χαρά της συμμετοχής στους τελικούς αυτών των διοργανώσεων. Ωστόσο καταγράφει στο ενεργητικό της τόσο το Χρυσό μετάλλιο του Κυπέλλου Θριάμβου, όσο και του Κυπέλλου και του Πρωταθλήματος Ελλάδας της περιόδου 2017-18, που υπήρξαν οι πρώτοι τίτλοι στην καριέρα της.  

Στις ερυθρόλευκες παρέμεινε μέχρι τον Μάιο του 2019 και συμμετείχε στην κατάκτηση από τον Ολυμπιακό Πειραιώς του Πρωταθλήματος και του Κυπέλλου Ελλάδας της περιόδου 2018-19.

Διεθνής καριέρα
---------------

Η Μαρία Νομικού ήδη από το 2008 είχε κληθεί και αγωνιστεί στις Εθνικές Κορασίδων και Νεανίδων, στα προκριματικά των αντίστοιχων Ευρωπαϊκών Πρωταθλημάτων. Το 2009 καλείται στην Εθνική Ελλάδος Γυναικών, συμμετέχει στους αγώνες της Ευρωπαϊκής Λίγκας του 2010 και στα προκριματικά του Ευρωπαϊκού Πρωταθλήματος το 2011, ενώ εξακολουθεί να αγωνίζεται και με την Εθνική Νεανίδων. To 2011 έχει ήδη καταγράψει 13 συμμετοχές στην Εθνική Γυναικών, της οποίας αποτελεί έκτοτε αναπόσπαστο μέλος, με συμμετοχή σε όλες τις μεγάλες διοργανώσεις.  

Mέχρι τον Μάιο του 2018 η Μαρία Νομικού είχε πραγματοποιήσει 47 επίσημες συμμετοχές με την ελληνική εθνική ομάδα πετοσφαίρισης γυναικών.

Συλλογικοί τίτλοι - Διακρίσεις
------------------------------

### Διεθνείς διοργανώσεις

**Ευρωπαϊκό Κύπελλο Θριάμβου (Τσάλεντζ Καπ)**

* 01 ! **1η θέση**: 2018 (Ολυμπιακός Πειραιώς)

### Εθνικά Πρωταθλήματα

**2 Πρωταθλήματα Ελλάδας**

* 2017-18, 2018-19 (Ολυμπιακός Πειραιώς)

### Εθνικά Κύπελλα

**2 Κύπελλα Ελλάδας**

* 2018, 2019 (Ολυμπιακός Πειραιώς)
	+ **2η Θεση**: Κύπελλο Ιταλίας 2013 (Βίλα Κορτέζε)
	+ **2η Θεση**: Σούπερ Καπ Ιταλίας 2012 (Βίλα Κορτέζε)

Παραπομπές
----------

1. ↑  Σύνθεση Ηρακλή Κηφισιάς 2006-07 Αρχειοθετήθηκε 2017-08-21 στο Wayback Machine. www.greekvolley.gr
2. ↑  Η Μαρία Νομικού στη Νοβάρα www.onsports.gr
3. ↑  Η Νομικού στον Παναθηναϊκό www.volleyplanet.gr
4. ↑  Η Νομικού στην Τρεντίνο Ρόσα www.sdna.gr
5. ↑  Το 31ο τουρνουά του Τρέντο www.volleyplanet.gr
6. ↑  Η Νομικού στη Βόλεϊ Μοντοβί Αρχειοθετήθηκε 2017-02-02 στο Wayback Machine. www.lpmpallavolo.com
7. ↑  Η Μαρία Νομικού στον Ολυμπιακό www.olympiacossfp.gr
8. ↑  Εθνική Κορασίδων 2009[*νεκρός σύνδεσμος*] www.cev.eu
9. ↑  Εθνική Γυναικών 2011 - Προκριματικά Ευρωπαϊκού Αρχειοθετήθηκε 2018-09-27 στο Wayback Machine. www.cev.eu
10. ↑  Εθνική Γυναικών 2017 www.gazzetta.gr
11. ↑  Προκριματικά Παγκοσμίου 2018: Ελλάδα-Τσεχία 2-3 www.gazzetta.gr

Εξωτερικοί σύνδεσμοι - Πηγές
----------------------------

* Εθνική Ελλάδος 2017 Αρχειοθετήθηκε 2018-09-27 στο Wayback Machine. www.cev.eu
* Μαρία Νομικού - Στοιχεία Αρχειοθετήθηκε 2018-08-27 στο Wayback Machine. www.cev.eu
* Μαρία Νομικού - Στοιχεία www.greekvolley.gr
* Μαρία Νομικού: Ομάδες στην Ιταλία www.legavolleyfemminile.it
* Η Μαρία Νομικού στην Τρεντίνο www.trentinorosa.it
* Εθνική Ελλάδας Γυναικών - Ατομικές συμμετοχές www.volleyball.gr

  


|  |  |  |  |  |
| --- | --- | --- | --- | --- |
| 

| π • σ • ε
Ολυμπιακός - Κυπελλούχος Ευρωπαϊκού Κυπέλλου Θριάμβου Βόλεϊ 2017–18 |
| --- |
|  |
|  | 
**1** Γιώτα  · **2** Κωνσταντινίδου  · **3** Νομικού  · **4** Νιεμέρ  · **5** Πολ  · **7** Λαμπρούση  · **8** Μιλεντίγιεβιτς  · **9** Βλαχάκη  · **10** Κονόμη  · **11** Παπαδοπούλου  · **12** Κοκκινάκη  · **14** Χριστοδούλου   · **15** Χίπε  · **16** Ζακχαίου  · **17** Μικέλη  ·  Προπονητής: Κοβάτσεβιτς |

 |